Toeren: - Bra for VM at Petter Solberg vinner
De to sørget for norsk dobbeltseier i det første løpet i det nye VM i rallycross i går. Solberg vant klart foran Bakkerud og hans teamkompis, latviske Reinis Nitiss. - Det er konge for sporten vår at Petter vinner, sier Bakkerud til VG. - Selvfølgelig skulle jeg gjerne ha vunnet selv, men det er bra for interessen for vårt nye VM i rallycross at Petter vinner. Han har mange fans rundt i verden, og de jubler nå. Andreas Bakkerud kjørte en god finale, men måtte bare innse at han var sjanseløs mot sin 17 år eldre konkurrent Petter Solberg i Portugal i går. - Petter fortjener å vinne nå. Han har slitt mye de siste årene. Bergenseren Bakkerud jobbet som lærling på verkstedet hos Petter Solberg for noen år siden. I fjor viste imidlertid lærlingen hekken på bilen til Solberg og vant to EM-løp - mens «sjefen» ikke vant noen. - Han likte nok ikke det. Men Petter er typen som ikke gir seg. Han har alltid vært et forbilde for meg, og jeg ser fram til tøffe dueller mot ham denne sesongen, sier Andreas Bakkerud. - Petter liker ikke å bli slått av meg. Jeg liker heller ikke å bli slått av ham, sier gårsdagens toer, som i år kjører for det svenske Olsbergs-teamet. Verdensmester i formel 1, Jacques Villeneuve, hadde en særdeles dårlig debut i rallycross-VM, men ser også frem til å møte Petter Solberg denne sesongen: - Det er nok lettere for Petter å komme fra rally til rallycross enn for meg fra formel 1 til rallycross. Men jeg håper at jeg kan ta opp konkurransen med ham etter hvert. Han har virkelig imponert denne helgen, sier kanadieren til VG. Sjefen for det nye rallycross-VM, Martin Anayi, smilte også da han besøkte Petter Solberg i depotet etter seieren i går. - Det er viktig for oss å ha stjerner som Petter til å fronte det nye VM. Solbergs seier passer bra, ikke bare for dere nordmenn, gliser Anayi. Inntil nå har det bare vært EM i rallycross, nå er det VM - med i alt 12 runder. Den første gikk i helgen i Portugal.
Andreas Bakkerud (22) skulle gjerne ha slått Petter Solberg (39) - men mener det er bra for det nye VM i rallycross at den tidligere verdensmesteren vinner.